b'\n_START_ARTICLE_\nUredba o lesu\n_START_SECTION_\nUredba (EU) \xc5\xa1t. 995/2010\n_START_PARAGRAPH_\nUredba Evropskega parlamenta in Sveta o dolo\xc4\x8ditvi obveznosti gospodarskih subjektov, ki dajejo na trg les in lesne proizvode_NEWLINE_Sprejela Evropski parlament in Svet_NEWLINE_Pravna podlaga \xc4\x8clen 192(1)_NEWLINE_Uradni list EU L 295, 12.11.2010, str. 23-24\n_START_SECTION_\nOzadje\n_START_PARAGRAPH_\nNezakonita se\xc4\x8dnja, tj. pridobivanje lesa na na\xc4\x8din, ki kr\xc5\xa1i zakone in predpise dr\xc5\xbeave pridobivanja, ima hude gospodarske, okoljske in dru\xc5\xbebene posledice za nekatere najdragocenej\xc5\xa1e preostale gozdove sveta in skupnosti, ki so od njih odvisne. Povzro\xc4\x8da izgubo prihodka, spodkopava prizadevanja legitimnih gospodarskih subjektov in je povezana s kr\xc4\x8denjem gozdov, izgubo biotske raznovrstnosti in emisijo toplogrednih plinov kakor tudi s spori glede zemlje in virov ter osiroma\xc5\xa1enjem avtohtonih skupnosti._NEWLINE_EU je pomemben izvozni trg za dr\xc5\xbeave, kjer sta nezakonitost in slabo upravljanje znotraj gozdarskega sektorja najbolj prisotna. Dr\xc5\xbeave EU, ki dovolijo dajanje lesa in lesnih proizvodov, ki bi lahko prihajali iz nezakonitih virov, na trg v EU, v osnovi ohranjajo prakso nezakonite se\xc4\x8dnje._NEWLINE_Da bi se spopadla s tem problemom, je EU leta 2003 oblikovala akcijski na\xc4\x8drt FLEGT (Uveljavljanje zakonodaje, upravljanje in trgovanje na podro\xc4\x8dju gozdov \xe2\x80\x93 http://www.euflegt.efi.int/portal/), ki dolo\xc4\x8da \xc5\xa1tevilne ukrepe za umik nezakonito pridobljenega lesa s trga, izbolj\xc5\xa1anje oskrbe z zakonito pridobljenim lesom in pove\xc4\x8danje povpra\xc5\xa1evanja po odgovorno pridobljenih lesnih proizvodih. Dva klju\xc4\x8dna elementa akcijskega na\xc4\x8drta sta Uredba EU o lesu in prostovoljni partnerski sporazumi (trgovinski sporazumi z dr\xc5\xbeavami izvoznicami lesa, ki pomagajo prepre\xc4\x8devati dajanje nezakonito pridobljenega lesa na evropski trg).\n_START_SECTION_\nPregled\n_START_PARAGRAPH_\nDa bi se spopadla z nezakonito se\xc4\x8dnjo po vsem svetu, Uredba EU o lesu prepoveduje dajanje nezakonito pridobljenega lesa in proizvodov iz tak\xc5\xa1nega lesa na trg v EU. Tiste, ki se ukvarjajo z lesom ali lesnimi proizvodi, razvr\xc5\xa1\xc4\x8da v dve kategoriji: gospodarske subjekte in trgovce. Vsaka ima svoje zna\xc4\x8dilne obveznosti._NEWLINE_Gospodarski subjekti, ki so v Uredbi opredeljeni kot tisti, ki les ali lesne proizvode dajejo na trg v EU prvi\xc4\x8d, morajo izvajati \xe2\x80\x9epotrebno skrbnost\xe2\x80\x9c. Od trgovcev, ki so v Uredbi EU o lesu opredeljeni kot tisti, ki prodajajo ali kupujejo les ali lesne proizvode, ki so \xc5\xbee bili dani na trg v EU, se zahteva, da hranijo podatke o dobaviteljih in strankah, da bi omogo\xc4\x8dili njihovo la\xc5\xbejo sledljivost.\n_START_SECTION_\nObseg proizvodov\n_START_PARAGRAPH_\nZakonodaja zajema tako les kot lesne proizvode, proizvedene v EU in uvo\xc5\xbeene iz dr\xc5\xbeav zunaj EU. Zajeti proizvodi vklju\xc4\x8dujejo: proizvode iz masivnega lesa, plo\xc5\xa1\xc4\x8de za oblaganje tal, vezane lesene plo\xc5\xa1\xc4\x8de, celulozo in papir itd. Reciklirani proizvodi in tiskovine, kot so knjige, revije in \xc4\x8dasopisi, niso zajeti._NEWLINE_Za les in lesne proizvode, zajete v veljavnih dovoljenjih FLEGT ali CITES, se \xc5\xa1teje, da so skladni z zahtevami iz Uredbe EU o lesu._NEWLINE_Podroben seznam proizvodov, ki jih zajema zakon, je na voljo v Prilogi k Uredbi EU o lesu: http://eur-lex.europa.eu/LexUriServ/LexUriServ.do?uri=CELEX:32010R0995:SL:NOT_NEWLINE_Uredba EU o lesu ne vpliva na osebe, ki les ali lesne proizvode prodajajo ali kupujejo za osebne namene.\n_START_SECTION_\nUporaba\n_START_PARAGRAPH_\nUredba EU o lesu je zavezujo\xc4\x8da v vseh dr\xc5\xbeavah EU. Zakonodajalec v vsaki dr\xc5\xbeavi dolo\xc4\x8di u\xc4\x8dinkovite, sorazmerne in odvra\xc4\x8dilne kazni, da bi zagotovil skladnost z Uredbo EU o lesu. Vsaka dr\xc5\xbeava ima pristojen organ, ki usklajuje izvr\xc5\xa1evanje Uredbe. Pristojni organ v va\xc5\xa1i dr\xc5\xbeavi poi\xc5\xa1\xc4\x8dite tukaj: http://ec.europa.eu/environment/forests/pdf/guidance_document.pdf\n_START_SECTION_\nSekundarna zakonodaja\n_START_PARAGRAPH_\nEvropska komisija je 23. februarja 2012 sprejela Delegirano uredbo Komisije (EU) \xc5\xa1t. 363/2012, v kateri predvideva pravila za priznanje nadzornih organizacij in njihov preklic._NEWLINE_Poleg tega je Evropska komisija 6. julija 2012 sprejela tudi Izvedbeno uredbo Komisije (EU) \xc5\xa1t. 607/2012, da bi zagotovila enotno uporabo Uredbe po vsej EU. Podrobno navaja ukrepe za obvladovanje in ubla\xc5\xbeitev tveganj, ki so del \xe2\x80\x9esistema potrebne skrbnosti\xe2\x80\x9c, ter pogostost in naravo pregledov, ki jih bodo pristojni organi dr\xc5\xbeav \xc4\x8dlanic izvajali v nadzornih organizacijah.'